SET ปิดพุ่ง 10 จุดสวนตปท. รับความชัดเจน “เปิดเมือง” 1 พ.ย.นี้ ผลักดันศก.ฟื้น
SET ปิดพุ่ง 10 จุด จุดสวนตปท. หลัง “นายกฯ” ประกาศเปิดประเทศต้อนรับนทท.ต่างชาติโดยไม่ต้องกักตัว เริ่มวันที่ 1 พ.ย.นี้เป็นต้นไป และจะพิจารณาอนุญาตให้เปิดสถานบันเทิงได้ในเดือนธ.ค. 2564 ส่วนวันพฤหัสบดีนี้คาดตลาดฯ น่าจะแกว่งตัวผันผวน ให้แนวรับที่ 1,630 จุด และแนวต้าน 1,650 จุด
12 ต.ค. 2564

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยวันนี้ปรับตัวขึ้น outperform ดีกว่าตลาดหุ้นอื่นในภูมิภาคเอเชีย จากปัจจัยบวกภายในประเทศ หลังเมื่อวานนี้นายกรัฐมนตรีได้มีการประกาศเปิดประเทศต้อนรับนักท่องเที่ยวต่างชาติเข้ามาโดยไม่ต้องกักตัว เริ่มตั้งแต่วันที่ 1 พ.ย.นี้เป็นต้นไป และจะพิจารณาอนุญาตให้เปิดสถานบันเทิงได้ในเดือนธ.ค. 2564
ขณะที่ตลาดหุ้นอื่นในภูมิภาคเอเชียและต่างประเทศวันนี้เคลื่อนไหวอยู่ในแดนลบเป็นส่วนใหญ่ เนื่องด้วยนักลงทุนยังคงกังวลต่อภาวะเงินเฟ้อ
สำหรับแนวโน้มการลงทุนในวันพฤหัสบดี (14 ต.ค. 2564) นางสาวธีรดา กล่าวว่า ตลาดฯ น่าจะแกว่งตัวผันผวน เนื่องจากนักลงทุนรอดูตัวเลขเงินเฟ้อสหรัฐฯ ที่จะมีการประกาศในคืนวันพฤหัสบดีนี้ พร้อมให้แนวรับไว้ที่ 1,630 จุด และแนวต้านที่ 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT มูลค่าการซื้อขาย 7,542.74 ล้านบาท ปิดที่ 67.75 บาท เพิ่มขึ้น 3.50 บาท
CPALL มูลค่าการซื้อขาย 3,217.07 ล้านบาท ปิดที่ 64.00 บาท เพิ่มขึ้น 0.50 บาท
SVT มูลค่าการซื้อขาย 3,186.93 ล้านบาท ปิดที่ 6.55 บาท เพิ่มขึ้น 0.95 บาท
KBANK มูลค่าการซื้อขาย 2,960.70 ล้านบาท ปิดที่ 140.50 บาท เพิ่มขึ้น 2.00 บาท
TRUE มูลค่าการซื้อขาย 2,721.38 ล้านบาท ปิดที่ 4.30 บาท เพิ่มขึ้น ราคาไม่เปลี่ยนแปลง
 
            
 